Vilius Sikorskas

Vilius Sikorskas (g. 1970 m. balandžio 11 d. Lazdijų raj., Jukneliškės km.) – kunigas, muzikas, bažnytinės muzikos magistras, teologijos mokslų daktaras, Kauno sakralinės muzikos mokyklos direktorius.

Išsilavinimas 
1989 m. baigė Marijampolės O. Sukackienės pedagoginės muzikos mokyklą, kurioje įgijo chorinio dirigavimo, muzikos mokytojo, solfedžio dėstytojo kvalifikacijas.

1991–1998 m. Šv. Petro benediktinų abatijoje Solesmes’e (Prancūzija) studijavo dvasingumo teologiją, liturgiją, grigališkąjį choralą (mokė Dom J. Claire) ir Bažnyčios istoriją. 

2001 m. baigė Vilkaviškio Palaimintojo Jurgio Matulaičio kunigų seminariją ir buvo įšventintas kunigu. 2009 m. baigė Vytauto Didžiojo universitetą (pastoracinės teologijos licenciato laipsniu), 2011 m. – Popiežiškąjį bažnytinės muzikos institutą (grigališkojo choralo magistro laipsniu; mokytojai A. Turco, N. Albarosa). 2006 m. stažavo bažn. muzikos kursuose Zalcburge, 2010 m. – Šv. Cecilijos konservatorijoje Romoje.

2012 m. Kauno Vytauto Didžiojo universitete apgynė teologijos daktaro disertaciją tema „Musica Sacra Katalikų Bažnyčioje ir jos vertinimas Lietuvoje liturginiu požiūriu“.

Akademinė veikla 
Enciklopedinio žinyno Bažnytinė muzika (2011) Mokslinės redakcinės tarybos narys, recenzentas, straipsnių autorius. Filmo Uolų medus (Ps 80,17). Sakralinės muzikos takais (vaizdo rež. R. Zamaris, projekto vadovė B. Žalalienė, 2012) scenarijaus ir moksl. straipsnio autorius, atlikėjas. Jaunimo giesmyno Tavo veido, Viešpatie, aš ieškau (Ps 27,8) vienas sudarytojų, įvadinio str. autorius. Sudarė Lietuvos vyskupų konf-jos leidinį Gedulinės valandos (2014), pritaikė jam grigališkąsias melodijas ir parašė įvadą. Paskelbė moksl. straipsnių, skaitė pranešimus tarptautinėse mokslinėse konf-jose. Į liet. k. išvertė A. Schneiderio knygą Dominus est: Centrinės Azijos vyskupo mintys apie Šventąją Komuniją (2009).

2002–2003 m. Marijampolės pedagoginėje muzikos mokykloje dėstė liturgiją. 2007–2014 m. VDU Katalikų teologijos fakultete dėstė giedojimą, liturgiją, bažnytinio meno istoriją.  

Nuo 2010 m. Marijos radijo laidų Musica sacra ir Klausk drąsiai vedėjas. 2010–2013 m. Grigališkojo choralo savaičių (Pažaislyje, Marijampolėje) konferencijų pranešėjas, dvasios vadovas. 

2014–2015 m. Kauno sakralinės muzikos mokyklos mokytojas, liturgijos ir meno vadovas, nuo 2016 m. šios mokyklos direktorius.

2017 m. buvo arkivyskupo Teofiliaus Matulionio Beatifikacijos liturginės komisijos komisijos narys, beatifikacijos iškilmių metu dirigavo jungtiniam chorui.

Įvairių liturginių leidinių (apeigynų, giesmynų, CD ir kt.) rengėjas, konsultantas ir ekspertas, nuolatinis vaikų, jaunimo ir suaugusių giesmių konkursų komisijos narys. Aktyviai domisi Bažnytinės muzikos, liturgijos, muzikinio pedagoginio švietimo, bažnytinio meno bei dvasingumo teologijos sritimis.

Pastoracinė veikla 
2001–2003 m. Kybartų Eucharistinio Išganytojo parapijos vikaras, 2007–2012 m. Švč. Jėzaus Širdies tarnaičių kongregacijos namų kapelionas Aleksoto Šv. Kazimiero parapijoje Kaune. Nuo 2012 m. Garliavos Švč. Trejybės bažnyčios kunigas. Nuo 2018 m. – Išlaužo Švč. M. Marijos Krikščionių Pagalbos parapijos klebonas.

2012–2014 m. Lietuvos vyskupų konferencijos Liturginės komisijos sekretorius. 

Nuo 2014 m. Vilkaviškio vyskupijos Nuolatinių diakonų ruošimo centro dvasinis vadovas bei paskaitų lektorius.

Straipsniai 
Kauno sakralinės muzikos mokyklai vadovaus kunigas

Kun. Vilius Sikorskas: apie dvasingumą – per žmogaus, kaip kūrėjėlio, santykį su Kūrėju

Kaune vyko muzikinė popietė visai šeimai „Prisikėlimas“

Neeilinis koncertas – skambėjo visa mokykla

„Giesmių Giesmelės“ konkursas „Jo Vardą aukštinkim giesmėj“

Šiauliuose skambėjo vaikų ir jaunimo atliekamos sakralinės giesmės

Filmas „Uolų medus“: per dvi valandas – dviejų tūkstantmečių giesmės istorija

Kun. dr. Vilius sikorskas. Sakralinės muzikos takais

Knygų mugėje atgimė bažnytinė muzika

Dešimtoji daktaro disertacija atkurtame VDU KTF

Seminaras vargonininkams

Šaltiniai 
 Birutė Žalalienė. Vilius Sikorskas. Visuotinė lietuvių enciklopedija, T. Papildymai A-Ž. – Vilnius: Mokslo ir enciklopedijų leidybos institutas, 2015. 326-327 psl.
 Birutė Žalalienė. Vilius Sikorskas. Enciklopedija LIETUVA, T. IV – Vilnius: Mokslo ir enciklopedijų leidybos institutas, 2015.
 Kun. dr. Viliaus Sikorsko biografija (Kauno sakralinės muzikos mokykla)
Vatikano radijas. Dešimtoji daktaro disertacija atkurtame VDU KTF

Nuorodos 
 Kauno sakralinės muzikos mokykla 
Išlaužo parapija